1.2.2

Če želimo obvladati izzive, povezane z dolgotrajno oskrbo, je potrebna vrsta ukrepov. Pri tem so pomembni naslednji vidiki: Financiranje in cenovna dostopnost — Splošen dostop do visokokakovostne ponudbe storitev oskrbe je treba v praksi zagotoviti tudi osebam s posebnimi težavami ali nizkimi dohodki. — Razviti je treba trajnostne sisteme financiranja, ki ljudi pri obvladovanju tega življenjskega tveganja ne pustijo samih, hkrati pa si jih tudi družba lahko privošči, ne da bi bilo breme za naslednje generacije zaradi tega prehudo. — Spodbujanje varstvenih in preprečevalnih ukrepov naj bi pomagalo – kolikor je mogoče – omejiti naraščanje potreb v prihodnje. Za to je potreben širok pristop k preventivi, takšen, ki združuje zdravstvene in finančne vidike preventivnih ukrepov s socialnimi vidiki in krepitvijo sposobnosti starejših ljudi za premagovanje vsakdanjih težav. — Razmisliti je treba o spodbudah za zasebne preventivne ukrepe, npr. davčnih spodbudah za zagotavljanje osebne finančne varnosti, ko se bo to zdelo potrebno za doseganje cilja splošnega pomena, tj. javnega zdravja. Oskrba in ponudba storitev — Storitve oskrbe, prilagojene različnim potrebam, je treba zagotoviti tudi v regijah, ki so trenutno na tem področju prikrajšane. — Spodbujati in krepiti je treba obstoječe družinske in sosedske mreže, ki trenutno opravijo večino dela, povezanega z oskrbo, npr. z izobraževanjem in podporo družinskim članom. — Nevladne organizacije, pobude s področja socialne ekonomije in različne strukture sodelovanja je treba bolj vključiti v delo, povezano z oskrbo in nego. — Še posebej je treba – zlasti z izobraževanjem prostovoljcev – spodbujati prostovoljno delo na področju nezdravstvene nege in oskrbe. — Zdrava konkurenca med različnimi ponudniki storitev oskrbe naj bi uporabnikom teh storitev omogočila večjo svobodo izbire in pomagala razvijati ponudbo v skladu z opredeljenimi standardi kakovosti, pa tudi z določitvijo konkretnih ciljev, nalog in specifikacij v okviru obstoječih sistemov socialnega varstva, ki so odgovornost zakonodajalcev v posamezni državi članici, saj gre za storitve, ki sodijo med socialne storitve splošnega pomena (3). — Starejše ljudi in tiste, ki potrebujejo oskrbo, je treba bolj vključiti v socialne mreže, tudi zato, da se preprečijo zlorabe in grdo ravnanje. — Razviti je treba modele najboljše prakse na področju paliativne oskrbe v specializiranih ustanovah in na domu. — Razširiti je treba delo na področju pomoči umirajočim. Osebje za nego in oskrbo — Človeške vire na področju nege in oskrbe je treba zagotoviti zlasti z dobrim izobraževanjem osebja, boljšimi delovnimi pogoji in povečanjem veljave teh poklicev. — Olajšati je treba priznavanje kvalifikacij znotraj EU. — Komisijo pozivamo, da preveri pravila v zvezi s čezmejnimi vidiki oskrbe, npr. glede dostopa do storitev oskrbe v tujini ali migracije osebja za nego in oskrbo. — Za odpravo dela na črno je treba sprejeti ukrepe, s katerimi se storitve oskrbe, ki so se doslej izvajale nezakonito, preoblikujejo v zakonita pravna razmerja. Pri tem je treba upoštevati posebne značilnosti dela v zasebnih gospodinjstvih. Oskrba in nega v družini — Okrepiti je treba spodbude za opravljanje nezdravstvenih storitev nege in oskrbe, naj bo to v okviru družine ali na prostovoljni podlagi (4). — Razviti je treba strategije in ponudbe za obravnavanje demence in starostne depresije; ti dve težavi trenutno sodita med največje izzive, s katerimi se soočajo družine in sistemi oskrbe. — Z ukrepi za podporo in razbremenitev je treba izboljšati združljivost družinskega in poklicnega življenja za zaposlene družinske člane, ki negujejo svojce (npr. dnevno varstvo starejših v večjih podjetjih, storitve za razbremenitev, mobilna nega). Predpisi, standardi in kakovost — Razviti je treba standarde kakovosti za vsa področja oskrbe starejših in poskrbeti za učinkovit nadzor teh standardov, ki bi ga izvajale neodvisne organizacije ali organi za nadzor, pa tudi priznane institucije za varstvo človekovih pravic. — Tako bi zagotovili tudi spoštovanje človekovih pravic in dostojanstva v zasebnih in javnih ustanovah za nego ter preprečili izkoriščanje oseb, ki potrebujejo oskrbo, zaradi njihovih omejenih opravilnih sposobnosti in njihove odvisnosti od pomoči. Uporaba informacijskih in komunikacijskih tehnologij — Ob upoštevanju etičnih vidikov je treba spodbujati uporabo informacijskih in komunikacijskih tehnologij, telematike in tehničnih pripomočkov za oskrbo in opazovanje.